家君爲張丈明叔段丈處厚作詩集序小子贊之
作者：李處權
朝代：宋

paragraphs: 二老學而窮，超然以詩鳴。
雍容三百篇，一一韶與韺。
挺特汜水詩，彊梁與古争。
寂寥會隠篇，澹蕩遺心營。
珠璣淪瓦礫，有時應夜明。
過者劇千萬，豈無一不盲。
我父實久要，早以文會并。
茲來唱無和，樽酒懷平生。
遺篇乃見屬，悼往泯厥聲。
歘然奮長筆，摭實無過情。
而今且誰託，兩族俱凋零。
從古作者意，所務非近程。
徐觀百年內，污世曷足名。